Șoferul de Rolls Royce decapotat, care s-a făcut remarcat conducând în iarna trecută în timp ce ningea, are din nou probleme.
Sorin Rotariu, afaceristul care deține mai multe săli de jocuri în Iași, a fost arestat din nou. De data aceasta, individul este acuzat de ultraj judiciar. Dacă va fi găsit vinovat, riscă să fie condamnat la închisoare, scrie Bună Ziua Iași.
O avocată din cadrul Baroului București a depus o plângere după ce luni la rând a fost amenințată de Rotariu.
"În urma sesizării persoanei vătămate, avocat în cadrul Baroului București, prin ordonanța procurorului de caz din data de 15.03.2024, s-a dispus începerea urmăririi penale sub aspectul comiterii infracțiunii de ultraj judiciar, în modalitatea amenințării. În urma cercetărilor efectuate, prin ordonanța din data de 19.03.2024, a fost pusă în mișcare acțiunea penală față de o persoană de gen masculin, sub aspectul comiterii infracțiunii de ultraj judiciar în formă continuată prev. de art. 279 alin. 1,4 Cod pen., rap. la art. 206 alin. 1 Cod pen., cu aplic. art. 35 alin. 1 Cod pen., constând în aceea că în baza aceleiași rezoluții infracționale și folosind un terminal mobil, în perioada 25.01.2024 și până la data de 14.03.2024, i-ar fi transmis, prin mijloace de comunicare directă, persoanei vătămate de gen feminin amenințări cu exercitarea de acte de violență", a declarat prim-procurorul Ionuț Liviu Păiuși.
Rotariu nu s-a oprit. I-a spus avocatei că va pleca din Iași către București pentru a-i face rău.
"La data de 14.03.2024, i-ar fi comunicat, printr-un apel telefonic, faptul că pleacă din mun. Iași spre mun. București pentru a o termina, acțiuni în legătură cu exercitarea atribuțiilor de serviciu ale persoanei vătămate, avocat în cadrul Baroului București, respectiv urmare a reprezentării convenționale a soției inculpatului în proceduri judiciare, unde și inculpatul avea calitatea de parte.
Prin ordonanța Parchetului de pe lângă Judecătoria Iași, din data de 19.03.2024, s-a dispus reținerea inculpatului pentru o durată de 24 de ore, iar la data de 20.03.2024, Judecătorul de drepturi și libertăți din cadrul Judecătoriei Iași a admis cererea organelor de urmărire penală, dispunând arestarea preventivă a inculpatului pentru o durată de 30 de zile. Precizăm că măsurile dispuse reprezintă o etapă a procesului penal, conform Codului de procedură penală, care nu înfrâng în niciun fel principiul prezumției de nevinovăție", a adăugat prim-procurorul Ionuț Liviu Păiuși.
Sorin Rotariu, șmecherul cu Rolls Royce, a avut probleme și în afacerea cu jocurile de noroc. Pe data de 7 martie 2024, sălile de jocuri 77777 au fost răscolite de inspectorii din cadrul Oficiului Național pentru Jocuri de Noroc Iași (ONJN). Surse din interiorul locațiilor au transmis atunci că Sorin Rotariu a fost anunțat de personalul angajat despre vizita celor de la ONJN. Acesta le-a ordonat să nu ofere informații, să nu le pună la dispoziție documente celor veniți în control.